სამუელ დოუ

სამუელ დოუ (; დ. 6 მაისი, 1951 — გ. 9 სექტემბერი, 1990) — ლიბერიის პრეზიდენტი 1980–1990 წლებში.

დაიბადა ლიბერიის ქალაქ ტიუზონში 1951 წელს. 18 წლის ასაკში შეუდგა სამხედრო სამსახურს. აშშ-ის სპეცძალებში წვრთნის გავლის შემდეგ, 1979 წელს მიენიჭა სერჟანტის წოდება. 

1980 წლის 12 აპრილს დოუმ და მისმა ჯარისკაცებმა იერიში მიიტანეს მონროვიაში მდებარე საპრეზიდენტო სასახლეზე.  მოკლეს პრეზიდენტი უილიამ ტოლბერტი და მთავრობის 30 წევრი. მთავრობაზე კონტროლის განმტკიცების მიზნით მიიღო გენერლის წოდება და დაიკავა მთავარსარდლის თანამდებობა. ჩამოაყალიბა ქვეყნის მართვის ახალი ორგანო, სახალხო ხსნის საბჭო და შეაჩერა ლიბერიის 133-წლიანი კონსტიტუციის მოქმედება. მისი მშობლიური კრანის ტომის წევრებმა დაიკავეს ხელისულების საკვანძო თანამდებობები.

მორიგი სახელმწიფო გადატრიალების მცდელობის შემდეგ 1985 წელს არჩევნები დანიშნა, სადაც  მიიღო ხმების 51 %  და თავი გამარჯვებულად გამოაცხადა. 

1989 წელს ქვეყანაში დაიწყო სამოქალაქო ომი. 1990 წლის ივლისში აჯანყებულთა ძალები მონროვიაში შევიდნენ. აჯანყებულთა ლიდერმა ჩარლზ ტეილორმა დოუს გადადგომა მოსთხოვა. მან უარი განაცხადა. სამშვიდობო მოლაპარაკებები აშშ-მა და ლიბერიის ეკლესიათა საბჭომ ითავეს. აფრიკულმა სახელმწიფოებმა ლიბერიაში სამშვიდობო ძალები გაგზავნეს. თუმცა ამაოდ. მორიგი შეტევისას დოუ შეიპყრეს და წამებით მოკლეს.

ლიტერატურა
 ნაიჯელ ქოთორნი,  ისტორიის 100 ყველაზე სასტიკი დესპოტი და დიქტატორი, თბ., 2011 

რესურსები ინტერნეტში
 President Samuel K. Doe 

კატეგორია:დაბადებული 6 მაისი
კატეგორია:დაბადებული 1951
კატეგორია:გარდაცვლილი  9 სექტემბერი
კატეგორია:გარდაცვლილი 1990
კატეგორია:ლიბერიის პრეზიდენტები
კატეგორია:ლიბერიელი პოლიტიკოსები
კატეგორია:მოკლული პრეზიდენტები
კატეგორია:სიკვდილით დასჯილი პრეზიდენტები
კატეგორია:ლიდერები რომლებმაც ძალაუფლება ხელში აიღეს პუტჩით
კატეგორია:XX საუკუნეში მოკლული პრეზიდენტები